**Siguldā jau 26. reizi norisināsies Viessmann Pasaules kausa posms kamaniņu sportā**

Siguldas Bobsleja un kamaniņu sporta trase 2019. gada 12. un 13. janvārī uzņems 6. Viessmann Pasaules kausa posmu kamaniņu sportā, pulcējot pasaules un Latvijas labākos šī sporta veida pārstāvjus.

Sigulda jau ir kļuvusi par ikgadēju Viessmann Pasaules kausa posmu norises vietu kamaniņu sportā, un šogad jau 26. reizi Latvijas Kamaniņu sporta federācija šeit rīkos tāda mēroga sacensības. Pēcolimpiskajā sezonā Siguldā viesosies 110 sportisti no 23 valstīm, tostarp arī visi Latvijas labākie kamaniņu braucēji – brāļi Andris un Juris Šici, Oskars Gudramovičs/Pēteris Kalniņš, Kendija Aparjode, Kristers Aparjods, Riks Kristens Rozītis, Artūrs Dārznieks, Kristens Putins/Imants Marcinkēvičs, Ulla Zirne, Elīza Cauce un Inārs Kivlenieks.

Preses konferencē 9. janvārī tiks runāts par sezonas pirmās puses rezultātiem un sasniegumiem, prognozēm gaidāmajos startos Siguldā, sezonas svarīgākajām sacensībām – Pasaules un Eiropas čempionātiem - , kā arī sadarbību ar atbalstītājiem.

Konferencē piedalīsies “Inchcape Motors Latvia” grupas vadītājs Ivars Norvelis, “Lattelecom” mārketinga direktors Jurģis Ozoliņš, “Magnetic Latvia” pārstāvis, LIAA direktors Andris Ozols, Latvijas Kamaniņu sporta federācijas (LKSF) prezidents Atis Strenga, Latvijas Kamaniņu sporta federācijas menedžeris un treneris Kristaps Mauriņš, Latvijas Kamaniņu sporta federācijas treneris un mehāniķis Mārtiņš Rubenis, kā arī sportisti Inārs Kivlenieks, Andris Šics un Juris Šics.

**Sacensību programma:**

**Piektdiena, 11.01.2019.**

9:30 Nāciju kauss

**Sestdiena, 12.01.2019.**

14:45 1. brauciens – Divvietīgās ekipāžas

16:05 2. brauciens – Divvietīgās ekipāžas

17:30 1. brauciens – Sievietes

18:55 2. brauciens – Sievietes

**Apbalvošanas ceremonija**

**Svētdiena, 13.01.2019.**

9:55 1.brauciens – Vīrieši

11:30 2. brauciens – Vīrieši

13:40 Komandu stafete

**Apbalvošanas ceremonija**

**Pasākuma kultūras programma:**

**12.janvāris**:

**Cirks dodas uz Siguldu!**

Burvju triki, žonglieri un jokdari vilciena vagonā Rīga-Sigulda.

Cirks trasē – garkāji, žonglieri (atkarībā no laika apstākļiem). Uzstāsies duets “Bermudu Divstūris”, uguns šovs no Igaunijas un pēc apbalvošanas uguņošana.

**13.janvāris:**

**Cirks turpinās!**

Žonglieri, lelles, pankūku šovs no Francijas “The Yelling Kitchen Prince” un grupa “Neon Saturdays”.

Ieeja pasākumā bez maksas!

Sīkāka informācija: [www.kamanas.lv](http://www.kamanas.lv)